Scho in hellenistischa Zeit hods aus Palästina gressare Auswandarungsbewegungen gebm. Ois Foige davo is as hellenische Judntum entstandn. Spadastns noch da Zastearung vom jidischn Staat im 1. Joarhundat n. Chr. und da Zastearung vo Jerusalem untam Kaisa Hadrian (dea hod Jerusalem in Aelia Capitolina umgnennt) hom si de Judn so zastreit, dass ma gor nimma vo am regional geschlossanen Voik redn hod kena. De Meaheit vo de Judn hod si iwas Remischn Reich vastraat ogsiedlt. Nacha in da Spadantikn und im friahn Mittloita hod si da Schwaapunkt noch Babylonien vaschom. Im Hochmittloita hom si Judn aa in andare Tei vo Eiropa vateit und spada aufgrund vo de Pestprogrome bsondas in Osteiropa. Noch da Vatreibung aus Spanien 1492 san aa wieda vui Judn ins heitige Palastina ganga sowia in de Neie Wejt. Judn san oft vafoigt und ausgrenzt (ghettoisiat) worn.